Charles Edgar du Perron, (gebore op 2 November 1899 in Meester Cornelis, Batavia, Java, Nederlands Oos-Indië; sterf op 14 Mei 1940 in Bergen) meer algemeen bekend as E. du Perron, was 'n bekende en invloedryke Nederlandse digter en skrywer van Indo-Europese afkoms. Hy is veral bekend vir sy bekroonde meesterstuk, Land van herkomst, uit 1935. Hy stig in 1932 saam met Menno ter Braak en Maurice Roelants die invloedryke literêre tydskrif Forum. E. du Perron was afkomstig van Franse aristokrasie. Sy bloedlyn kan waarskynlik teruggevoer word na die legendariese Jean Roch du Perron (Gebore in Bulhon, in Auvergne, Frankryk in 1756 – Sterf in Batavia, Nederlands Oos-Indië in 1808). Sy familie is beskou as een van die aristokratiese families in Nederlands Oos-Indië. Sy vader was 'n gegoede entrepreneur, wat aan du Perron 'n sorgvrye jeug besorg het. In 1921 het sy familie na Europa verhuis en in 'n kasteel in België gewoon. Du Perron het in sy vroeë twintigerjare afleiding gesoek in Parys, Brussel asook stede in Nederland waar hy in literêre en artistieke kringe beweeg het.